1I Jesus xu jek chic u bixquil i tijojbal tzij chique. Xu bij: 2—I 'atbal tzij re aj chicaj, pacha iri: 'O jun nim laj 'atol tzij xu yijba i nima'ij re u c'ulanquil i u c'ojol. 3Are xu rik i 'ij, xe u tak bi u mocom cu' i je siq'uim chic, que'e qui bij chique chi ya yij chic i wa'im. Xui-ri, ique n-xcaj ta xe c'unic. 4Te'uri xe u tak chubi juban chic u mocom chi qui siq'uixic. Xu bij chique: "Ji bij chique ni'pa i je in siq'uim na, chi ya yij chic i wa'im. Chi bij chique chi je in camsam chic i chicop chi je in ti'ojersam. Ronojel 'is yij chic; ique che petok, chix chok chique." 5Xui-ri, i je siq'uim na, n-xqui 'an ta cas chique i takon. 'O jun chique xa 'e pa rulew, xak jun chic xa 'e chi c'ayinic. 6Xak je 'o jujun xe qui chap i takon y xqui 'an c'ax chique y xe qui camsaj. 7Rumal-i, i 'atol tzij lic xpe roywal che; xe u tak bi u soldádo chi qui camsaxic ni'pa i xe 'anaw i camic-le, xak chu poroxic i qui tinimit. 8Te'uri xu bij chique u mocom: "Ronojel 'is yij chic re i nima'ij, xui-ri ique chi je in siq'uim na, n-xmajaw ta chique chi que petic. 9Rumal-i, jix yix pa nimak tak be, y che i siq'uij che i nima'ij ni'pa i que i rik chila," xu bij chique u mocom. 10Ique 'is xe 'el pa tak be, y xe qui mol ni'pa i xe qui c'ulaj. Xe qui mol i je 'utz laj tak winak, xak i ne te 'utz. Queje ile xqui nojsaj i u paja. 11Te'uri xoc i 'atol tzij pa je moltajnak wi i je u siq'uim ru'. Are 'uri xril jun achi cu' chi nu cojom ti u 'u' re i nima'ij. 12Y xu bij che: "Yet, ¿wach awoquic chi, chi na cojom ti a 'u' re i nima'ij?" xu bij. I jun n-xu rik taj wach cu bij che. 13Te'uri i 'atol tzij xe u siq'uij i u mocom, xu bij chique: "Chi xima i u 'ab, i rakan, y chiwesaj bi rija pa 'ekum. Chila co' na, xak cu kach'ach'ej ni uware rumal u bis," xu bij chique. 14Queje ile que'elok man tupu je q'ui i je sic'tal na, ne te q'ui je chatalic. (Queje i tijojbal tzij ile xu bij i Jesus.) 15Are 'uri i aj Fariséo xe 'ec y xe oc chu ch'obic chiquiwach wach jun tzij quiqui tz'onoj che i Jesus, tzaksabal-re quiqui 'ano. 16Te'uri xe qui cha jujun je 'o cu', xak juban chic chi je teren chirij i ma Heródes, y xe qui tak bi ru' i Jesus. —Nim laj winak —xqui bij che, are xe upon ru'—, keta'am chi yet xui i sak laj tzij ca bij. Keta'am chi yet katzij ca c'ut i 'utz laj be re i Dios, lic n-ca 'an ta cas che wach quiqui bij i winak chawij. Yet n-ca coj ta retalil che, tupu je nimak tak winak. 17Cha bij 'u chake, wach i ca bij yet, ¿'Utz nawi, caka toj impuésto che i 'atol tzij, o n-'us taj? —xqui bij che. 18I Jesus xretamaj chi n-'us ta quiqui ch'obo are xqui bij ile. Xu bij chique: —Yix, ¡xa queb i palaj! ¿Wuchac xa tzaksabal-we qui 'ano? 19Chi c'utu jun sak pwak chwe, chi tojbal re impuésto —co'ono. Y xe qui c'ama jun sak pwak. 20Are 'uri i Jesus xu tz'onoj chique: —¿Pachin u q'uexwach iri 'o chuwach? ¿Pachin u bi iri tz'ibtal chuwach? —xu bij chique. 21—Re i 'atol tzij —xe cha ique. —Bay, chi ya 'uri che i 'atol tzij wach 'o re ire che, xak chi ya che i Dios wach 'o re ire che —xu bij i Jesus chique. 22Ique, are xqui ta ile, lic xqui bisoj che. Are 'uri xqui canaj canok y xe 'ec. 23Xak are i 'ij-le, je 'o jujun aj Saducéo xe upon ru'. (I aj Saducéo quiqui bij chi i je camnak n-que walij ta chic.) Xqui bij che: 24—Nim laj winak, i mam Moises u bim canok chi jun achi, we xcamic, we n-ta rac'al ru' can i rixokil, 'o u chac 'uri ca c'uli i ratz u cha' i achi ru' ixok malcan, pu q'uexel i camnak. Queje ile ca q'uiji na can rac'al i camnak ru' ixok. Je ile u bim canok. 25Bay, o'onom lok, je 'o wukub ku' yoj, je catz qui cha' quib. I nabe chique xc'uli'ic, y xo'on panok xcamic, n-ta rac'al. I ixok malcan xcanaj can ru' ucab cha'axel. 26Te'uri i achi-le xcam chic, i ixok xc'uli chic ru' urox cha'axel. I achi-le xak xcamic. Queje xqui 'an i wukub achiab-le. 27Xak xo'on panok, xcam i ixok. 28Bay, we ta que walij chic i camnak, ¿pachique chique i je wukub-le, chi mer rachijil que'elok? Man 'is xc'uli cu' i je wukub achiab-le —xe cha. 29I Jesus xu la' u wach chique: —Yix xa ix sachnak na; n-qui ta tu be wach cu bij u tzij i Dios chi tz'ibtal canok; xak n-iweta'am taj wach i nim laj u cho'ab i Dios. 30Are que walij ni camnak, que 'elok pacha i u ángel i Dios aj chicaj; n-que c'uli taj. I achiab, i ixokib n-que c'uli ta chic. 31I qui walijbal i camnak, katzij 'olic. ¿Xataba n-iwilom ti yix wach u bim can i Dios chiwe? U bim can ire: 32"C'a in u Dios i mam Abraham, xak i mam Isaac, xak i mam Jacob," xu bij. I oxib-le je camnak chic are xu bij i Dios ile. Bay, chuwach i Dios, c a je c'as na; i Dios n-are ti qui Dios i je camnak, are i qui Dios i je c'aslic —xu bij i Jesus chique. (Queje ile xu sakirsaj chique chi 'o ni qui walijbal i camnak). 33I winak, are xqui ta ile, lic xqui bisoj che i c'utunic xo'on i Jesus. 34I aj Fariséo, are xqui ta rason chi Jesus xtiqui chu la'ic u wach i qui chi' i je aj Saducéo, xqui mol la quib. 35'O jun chique chi tijonel re i 'atbal tzij u tz'ibam can i mam Moises. Xraj ire xu tz'onoj jun tzij che i Jesus, tzaksabal-re co'ono. Xu bij che: 36—Nim laj winak, ¿pachique tzij re i 'atbal tzij mas 'o u chac chi caka cojo? —xu bij. 37I Jesus xu bij che: —"Chawaj Awajwal Dios ronojel a c'ux, ronojel awanima, ronojel a nojbal." 38Are i jun-le chi mas 'o u chac coj cojon che; are mas 'o u 'ij ile chiquiwach i juban. 39Te'uri i ucab tzij (chi 'o u chac coj cojon che) laj cu maj i jun-le. Cu bij: "C'ax che a na a lo'c'anij pacha c'ax u na'ic awib yet ca 'ano," cu bij. 40I queb tzij-le are mer u xebal ronojel tak i 'atbal tzij u tz'ibam can i mam Moises, xak are u xebal ronojel tak i c'utunic qui canam can i ajbil u tzij i Dios. (Queje xu bij i Jesus ile chique.) 41Tz'akat c'a qui molom quib i je aj Fariséo, 42i Jesus xu tz'onoj chique: —¿Wach qui ch'ob yix chirij i Crísto, chi Toliwe iwoy'em? ¿Pachin i ratit u mam? —xu bij chique. Ique xqui bij: —Ire are ni umuk uxiquin can i mam David —xe cha. 43Are 'uri i Jesus xu bij chique: —¿Wuchac 'uri i mam David xu bij "Wajwal" chirij i Crísto are xu lapo? Lic rumal ni u Tewal i Dios xu bij ile. I mam David xu bij i tzij-i: 44Xu bij i Kajwal Dios che i Wajwal Crísto: "Chat cul na pin wikabim, c'a cu rik ni 'ij que in ya na pawakan ni'pa i je aj ch'o'oj chawij," xu bij. Queje ile u tz'ibam can i mam David ujer. 45¿Wach u 'onquil 'uri chi Crísto xa umuk uxiquin i mam David? ¿Wach u 'onquil ile man lic are i mam David xu bij "Wajwal" che i Crísto? (Queje xu bij i Jesus ile chique i aj Fariséo, cu sakijbej-re chique chi Crísto n-to' ta winak, lic Dios.) 46Mi jun chique xu rik chic u la'ic u wach che, mi jupaj. Are xo'on ile, te'uri mi jun xu cowij chic u c'ux chu tz'onoxic mas tzij che i Jesus.
SAN MATÉO 22